CELEX: 32017D2266
Language: bg
Date: 2017-12-06 00:00:00
Title: Решение за изпълнение (ЕС) 2017/2266 на Комисията от 6 декември 2017 година за изменение на Решение за изпълнение (ЕС) 2016/1138 по отношение на някои срокове за използване на стандартите на UN/Cefact при обмена на информация в областта на рибарството (нотифицирано под номер С(2017) 8089)

8.12.2017   
            
            
               BG
            
            
               Официален вестник на Европейския съюз
            
            
               L 324/55
            
         РЕШЕНИЕ ЗА ИЗПЪЛНЕНИЕ (ЕС) 2017/2266 НА КОМИСИЯТА
   от 6 декември 2017 година
   за изменение на Решение за изпълнение (ЕС) 2016/1138 по отношение на някои срокове за използване на стандартите на UN/Cefact при обмена на информация в областта на рибарството
   
      
         (нотифицирано под номер С(2017) 8089)
      
   
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1224/2009 на Съвета от 20 ноември 2009 г. за създаване на система за контрол на Съюза за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (1), и по-специално членове 111 и 116 от него,
   като взе предвид Регламент за изпълнение (ЕС) № 404/2011 на Комисията от 8 април 2011 г. за определяне на подробни правила за прилагането на Регламент (ЕО) № 1224/2009 на Съвета за създаване на система за контрол на Общността за гарантиране на спазването на правилата на общата политика в областта на рибарството (2), и по-специално член 146й от него,
   като има предвид, че:
   
               (1)
            
            
               В съответствие с членове 146ж и 146з от Регламент за изпълнение (ЕС) № 404/2011 системите на държавите членки следва да са в състояние да обменят данни за риболовната дейност и съобщения във връзка с продажбите въз основа на стандарта на Центъра на ООН за улесняване на търговията и електронния бизнес (UN/CEFACT).
            
         
               (2)
            
            
               В Решение за изпълнение (ЕС) 2016/1138 на Комисията (3) се определят сроковете за използване на стандартите на UN/CEFACT при обмена на данни в областта на рибарството.
            
         
               (3)
            
            
               С цел да се осигури приемственост в дейностите е необходимо да се определи преходен период, по време на който форматът, използван преди 1 ноември 2017 г., и форматът съгласно стандарта на UN/CEFACT, може да се използват за обмен на данни както в рамките на Съюза, така и между държавите членки и трети държави.
            
         
               (4)
            
            
               Съществува необходимост от изменение на спецификациите за отговор на искания за данни от документи за продажба и декларации за приемане, за да се хармонизира тази процедура със спецификациите за други искания за данни.
            
         
               (5)
            
            
               Във връзка с това е целесъобразно отлагането на някои срокове, определени с Решение за изпълнение (ЕС) 2016/1138, за използване на посочените стандарти на UN/CEFACT.
            
         
               (6)
            
            
               По време на заседанията на експертната група за контрол на рибарството — ERS (електронна система за записване и отчитане) и работната група за управление на данните държавите членки постигнаха съгласие, че е необходимо да се установи преходен период, да се изменят горепосочените спецификации и да бъдат отложени някои срокове.
            
         
               (7)
            
            
               Тъй като преходният период вече започна на 1 ноември 2017 г., е необходимо настоящото решение да се прилага с обратно действие, считано от посочената дата.
            
         
               (8)
            
            
               Поради това Решение за изпълнение (ЕС) 2016/1138 следва да бъде съответно изменено,
            
         ПРИЕ НАСТОЯЩОТО РЕШЕНИЕ:
   Член 1
   Изменения на Решение за изпълнение (ЕС) 2016/1138
   Решение за изпълнение (ЕС) 2016/1138 се изменя, както следва:
   
               (1)
            
            
               В член 2 се добавят следните параграфи 3 и 4:
               „3.   В продължение на преходен период, който приключва не по-късно от 1 май 2018 г., всеки обмен на данни между две държави членки относно риболовната дейност продължава да се извършва, като се използва форматът, прилаган преди 1 ноември 2017 г., освен ако както изпращащата, така и получаващата държава членка са в състояние да обменят данни за риболовната дейност посредством новия формат съгласно стандарта на UN/CEFACT.
               4.   Обменът на данни за риболовната дейност в рамките на споразумение за партньорство в областта на устойчивото рибарство продължава да се извършва, като се използва форматът, прилаган преди 1 ноември 2017 г., до датата, договорена със съответната трета държава.“;
            
         
               (2)
            
            
               Член 3 се изменя, както следва:
               
                           а)
                        
                        
                           в параграф 1 се добавя следната алинея:
                           „В продължение на преходен период, който приключва не по-късно от 1 май 2018 г., всеки обмен на данни от документи за продажба и декларации за приемане между две държави членки продължава да се извършва, като се използва форматът, прилаган преди 1 ноември 2017 г., освен ако както изпращащата, така и получаващата държава членка са в състояние да обменят данни от документи за продажба и декларации за приемане посредством новия формат съгласно стандарта на UN/CEFACT.“;
                        
                     
                           б)
                        
                        
                           параграф 2 се заменя със следното
                           „2.   От 1 ноември 2018 г. системите на държавите членки трябва да са в състояние да изпращат и отговарят на искания за данни от документи за продажба и декларации за приемане съгласно член 146з, параграф 3 от Регламент за изпълнение (ЕС) № 404/2011 във формат UN/CEFACT P1000 — 5 по отношение на операциите, извършвани от посочената дата.“
                        
                     
         Член 2
   Прилагане
   Настоящото решение се прилага от 1 ноември 2017 г.
   Член 3
   Адресати
   Адресати на настоящото решение са държавите членки.
   
      Съставено в Брюксел на 6 декември 2017 година.
      
         
            За Комисията
         
         Karmenu VELLA
         
            Член на Комисията
         
      
   
   
      (1)  ОВ L 343, 22.12.2009 г., стр. 1.
   
      (2)  ОВ L 112, 30.4.2011 г., стр. 1.
   
      (3)  Решение за изпълнение (ЕС) 2016/1138 на Комисията от 11 юли 2016 г. за изменение на форматите за обмен на информация в областта на рибарството, основаващи се на стандарта на UN/CEFACT (ОВ L 188, 13.7.2016 г., стр. 26).